ടോട്ടല് ഫോര് യു തട്ടിപ്പ് : ശബരീനാഥിനെതിരെ നിര്ണായക മൊഴി തിരുവനന്തപുരം: 50 കോടി രൂപ തട്ടിയെടുത്ത ടോട്ടല് ഫോര് യു നിക്ഷേപ തട്ടിപ്പ് കേസില് നിര്ണായക വെളിപ്പെടുത്തലുമായി ലോട്ടറി വകുപ്പ് ജീവനക്കാരന് രാജ് കപൂറിെന്റ മൊഴി. സര്ക്കാര് ജോലിയില്നിന്ന് അവധിയെടുത്ത് വിദേശത്ത് ഹോട്ടല് ബിസിനസ് നടത്തി തിരികെ വന്നപ്പോഴാണ് 50 ലക്ഷം ശബരീനാഥിെന്റ നെസ്റ്റ് ഇന്വെസ്റ്റ് സൊല്യൂഷന്സ് എന്ന സ്ഥാപനത്തില് നിക്ഷേപിച്ചതെന്ന് 28ാം സാക്ഷിയായ രാജ് കപൂര് തിരുവനന്തപുരം അഡീ.ചീഫ് ജുഡീഷ്യല് മജിസ്ട്രേറ്റ് കോടതിയില് മൊഴി നല്കി. ശബരിയെ രാജ് കപൂര് കോടതിയില് തിരിച്ചറിഞ്ഞു കേസിലെ 19ാം പ്രതി സുരേഷ് 2008 ലാണ് ശബരീനാഥിനെ പരിചയപ്പെടുത്തിയത്. 2008 ല്തന്നെ പണം നല്കി. താന് വിദേശത്തുനിന്ന് മടങ്ങിയെത്തിയശേഷം പുന്നപുരത്ത് നടത്തിയിരുന്ന കമ്ബ്യൂട്ടര് സ്ഥാപനം ശബരി 42 ലക്ഷത്തിന് വാങ്ങിയിരുന്നു. ഈ പണം കൃത്യമായി മടക്കിനല്കി. ഇത് വിശ്വസിച്ചാണ് 50 ലക്ഷം നിക്ഷേപിച്ചതെന്നും രാജ് കപൂര് കോടതിയെ അറിയിച്ചു.തലസ്ഥാനത്ത് വിവിധ സ്ഥലങ്ങളിലായി സ്ഥാപനങ്ങള് തുടങ്ങി 2007 ഏപ്രില് 30നും 2008 ആഗസ്റ്റ് 20നുമിടക്കാണ് ശബരീനാഥ് കോടികള് തട്ടിയത്. ടോട്ട് ടോട്ടല്, ഐ നെസ്റ്റ്, ടോട്ടല് ഫോര് യു എന്നീ പേരുകളിലായിരുന്നു തട്ടിപ്പ്. ആര്.ബി.ഐ ലൈസന്സ് ഉണ്ടെന്നും തുകയുടെയും കാലവധിയുടെയും അടിസ്ഥാനത്തില് 20 ശതമാനം മുതല് 80 ശതമാനം വരെ നിക്ഷേപപദ്ധതി ഉണ്ടെന്നും കലാവധി കൂടുംതോറും വളര്ച്ച നിരക്ക് കൂടുമെന്നും വിശ്വസിപ്പിച്ചാണ് തട്ടിപ്പ് നടത്തിയത്. ടോട്ടല് ഫോര് യു മാനേജിങ് ഡയറക്ടര് ശബരീനാഥ്, നെസ്റ്റ് സൊല്യൂഷന്സ് ജനറല് മാനേജര് ബിന്ദു മഹേഷ്, മുന് സിഡ്കോ സീനിയര് മാനേജര് ചന്ദ്രമതി, ശബരിയുടെ പ്രൈവറ്റ് സെക്രട്ടറി പ്രമോദ് ഐസക്, രാജന്, ബിന്ദു സുരേഷ്, കാന്വാസിങ് ഏജന്റുമാരായ ഹേമലത, ലക്ഷ്മി മോഹന്, മിലി.എസ്.നായര് തുടങ്ങി 20 പേരാണ് കേസിലെ പ്രതികള്.